พายุไต้ฝุ่นฟ้าใส จ่อถล่มโตเกียว
ความแรง ระดับ 4 ชินคันเซนหยุดวิ่ง,ญี่ปุ่นเตรียมพร้อมรับมือพายุไต้ฝุ่น ,ฟ้าใส, ที่ขึ้นฝั่งใกล้กรุงโตเกียว ด้วยความแรงระดับ 4 ประกาศเตือนประชาชนระวังคลื่นทะเลสูง ดินถล่ม น้ำล้นตลิ่ง ไปจนถึงน้ำท่วมฉับพลันขณะเดียวกัน มีการประกาศยกเลิกทั้งขบวนรถไฟ เที่ยวบิน เรือข้ามฟาก รวมทั้งปิดถนนเป็นบางช่วง,สำนักข่าวต่างประเทศรายงานสถานการณ์พายุไต้ฝุ่นลูกใหม่ที่กำลังเคลื่อนเข้ากระหน่ำประเทศญี่ปุ่น เมื่อวันที่ 8 ก.ย. ว่า กรมอุตุนิยมวิทยาญี่ปุ่น ประกาศเตือนพายุไต้ฝุ่น ฟ้าใส ที่คาดว่าขึ้นฝั่งในบริเวณใกล้กรุงโตเกียว เมืองหลวงของประเทศในคืนวันที่ 8 ก.ย. ไปจนถึงเช้าวันรุ่งขึ้น จึงเตือนให้ประชาชนเฝ้าระวังคลื่นสูงในทะเล ดินถล่ม ปริมาณน้ำในแม่น้ำเพิ่มสูงขึ้นและน้ำท่วมที่จะตามมา โดยพายุฟ้าใส เคลื่อนตัวด้วยความเร็วลม ณ จุดศูนย์กลางพายุ 216 กม./ชม. ถือว่าเป็นพายุที่มีความรุนแรงถึงระดับ 4 จาก 5 ระดับ เคลื่อนเข้าใกล้เกาะฮะจิโจจิมะ เกาะเล็กๆห่างจากกรุงโตเกียวไปทางใต้ราว 300 กม. เมื่อช่วงบ่ายวันที่ 8 ก.ย. ตามเวลาท้องถิ่น จากนั้นพายุเคลื่อนไปทางตะวันตกเฉียงเหนือด้วยความเร็ว 30 กม.ต่อชั่วโมง ซึ่งอาจทำให้เกิดทั้งลมกระโชกแรง และปริมาณน้ำฝนในอีก 24 ชม.ข้างหน้าอาจมากถึง 300 มม. โดยก่อนหน้านี้ มีนักเล่น กระดานโต้คลื่น 8 คน ได้รับการช่วยเหลือจากเจ้าหน้าที่กู้ภัย หลังจากเจอสภาพลมกระโชกแรง คลื่นทะเลสูงโหมกระหน่ำ ซัดออกไปไกลจากชายฝั่งทะเลเมืองชิซูโอกะ ตอนกลางของประเทศ,อย่างไรก็ตาม พายุฟ้าใส ซึ่งเป็นชื่อจากสาธารณรัฐประชาธิปไตยประชาชนลาว หมายถึงชื่อของผู้หญิง ได้ส่งผลกระทบต่อบริการขนส่งมวลชนในกรุงโตเกียวแล้ว โดยบริษัท เซ็นทรัล เจแปน เรลเวย์ ผู้ให้บริการรถไฟความเร็วสูงชินคันเซน ประกาศยกเลิกการให้บริการราว 50 ขบวน ที่วิ่งเชื่อมกรุงโตเกียวไปยังเมืองโอซากา ในเวลา 16.00 น. วันที่ 8 ก.ย. ตามเวลาไทย และอาจมีความล่าช้าในอีกหลายขบวน รวมถึงมีการเปลี่ยนเส้นทางเพื่อเลี่ยงไต้ฝุ่นลูกดังกล่าว ส่วนการให้บริการรถไฟความเร็วสูงสายตะวันออกในกรุงโตเกียวเริ่มหยุดวิ่งตั้งแต่เวลา 06.00 น. ของวันจันทร์ที่ 9 ก.ย. ตามเวลาไทย ไปตลอดช่วงชั่วโมงเร่งด่วนเนื่องจากเกรงว่าจะมีฝนตกหนัก ซึ่งบริษัทให้บริการรถไฟอื่นก็มีคำเตือนว่าพายุอาจกระทบต่อการให้บริการทั้งความล่าช้า หรือหยุดวิ่ง,นอกจากนี้ เรือข้ามฟากที่กรุงโตเกียว ประกาศยกเลิกให้บริการด้วย เช่นเดียวกับสายการบินเจแปน แอร์ไลน์ส ยกเลิกเที่ยวบินไป-กลับกรุงโตเกียว ราว 30 เที่ยว ใน 2 สนามบิน และอาจยกเลิกหรือเที่ยวบินล่าช้าเพิ่มตั้งแต่วันที่ 8 ก.ย. ไปถึงวันที่ 9 ก.ย. ด้านบริษัท เซ็นทรัล นิปปอน เอ็กซ์เพรสเวย์ ประกาศปิดถนนบางเส้นทางที่ใกล้กับจังหวัดคานากาวะ ซึ่งติดชายฝั่งทะเลทางตอนใต้ของประเทศ เพื่อเฝ้าระวังพายุฟ้าใสที่เคลื่อนตัวใกล้เข้ามา ส่วนสายการบินเอเอ็นเอ ยกเลิกทุกเที่ยวบินบนเกาะฮะจิโจจิมะไปแล้ว อีกทั้งทางหลวงบางสายบริเวณริมฝั่งในเมืองคานะกาวะ ฝั่งตะวันตกของกรุงโตเกียวก็มีการปิดถนนด้วย,ทั้งนี้ ญี่ปุ่นเพิ่งประสบภัยพิบัติจากพายุไต้ฝุ่น กรอซา พัดขึ้นฝั่งที่เขตคันไซ ทางฝั่งตะวันตกของประเทศเมื่อช่วงกลางเดือน ส.ค.ที่ผ่านมา ทำให้เกิดลมกระโชกแรง ฝนเทกระหน่ำ และมีผู้เสียชีวิต 1 ราย ต่อมาในช่วงสิ้นเดือน ส.ค. ฝนที่ตกลงมาอย่างหนักทางฝั่งตะวันตกของญี่ปุ่น ทำให้เกิดน้ำท่วมฉับพลัน และมีผู้เสียชีวิต 3 ศพ,นอกจากนี้ วันเดียวกัน ทางการเกาหลีใต้ลงพื้นที่สำรวจสภาพความเสียหายจากพายุไต้ฝุ่น เหล่งเหล่ง ซึ่งมีความหมายถึงชื่อของเด็กหญิง ตั้งโดยเขตปกครองพิเศษฮ่องกง โดยพายุเหล่งเหล่งได้ชื่อว่าเป็นพายุที่มีอานุภาพมากอีกลูกหนึ่งบนคาบ สมุทรเกาหลี แต่ไม่ปรากฏสภาพความเสียหายเป็นวงกว้าง โดยกระทรวงความปลอดภัยและมหาดไทยเกาหลีใต้ประเมินความเสียหายและเข้าเก็บกู้ซากปรักหักพังของอาคารสิ่งปลูกสร้างจากฤทธิ์พายุ โดยพบผู้เสียชีวิต 3 ราย กระแสไฟฟ้าถูกตัดขาดราว 161,640 หลังคาเรือน ส่วนเกาหลีเหนือที่ได้รับผลกระทบจากไต้ฝุ่น เหล่งเหล่ง ไม่น้อยกว่ากัน เพียงแต่ไม่มีรายงานระบุความเสียหายของบ้านเรือนหรือสิ่งปลูกสร้าง รวมถึงความสูญเสียหรือผู้เสียชีวิตนอกจากภาพถนนที่จมบาดาลและต้นไม้หักโค่นเท่านั้น
ญี่ปุ่นเตรียมพร้อมรับมือพายุไต้ฝุ่น ฟ้าใส ที่ขึ้นฝั่งใกล้กรุงโตเกียว ด้วยความแรงระดับ 4 ประกาศเตือนประชาชนระวังคลื่นทะเลสูง ดินถล่ม น้ำล้นตลิ่ง
พายุไต้ฝุ่น,ฟ้าใส,ญี่ปุ่น,ความแรงระดับ4,คลื่นทะเลสูง,ดินถล่ม,ข่าวหน้า1,ข่าวทั่วไป